Document ID: 32014R0278

ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 278/2014 ΤΗΣ ΕΠΙΤΡΟΠΉΣ
της 19ης Μαρτίου 2014
για την τροποποίηση του κανονισμού (EE) αριθ. 185/2010 όσον αφορά την αποσαφήνιση, την εναρμόνιση και την απλούστευση της χρήσης των τεχνικών ανίχνευσης ιχνών εκρηκτικών
(Κείμενο που παρουσιάζει ενδιαφέρον για τον ΕΟΧ)
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη τη Συνθήκη για τη λειτουργία της Ευρωπαϊκής Ένωσης,
Έχοντας υπόψη τον κανονισμό (ΕΚ) αριθ. 300/2008 του Ευρωπαϊκού Κοινοβουλίου και του Συμβουλίου, της 11ης Μαρτίου 2008, για τη θέσπιση κοινών κανόνων στο πεδίο της ασφάλειας της πολιτικής αεροπορίας και την κατάργηση του κανονισμού (ΕΚ) αριθ. 2320/2002 (1), και ιδίως το άρθρο 4 παράγραφος 3,
Εκτιμώντας τα ακόλουθα:
(1)
Η πείρα από την εφαρμογή του κανονισμού (ΕΕ) αριθ. 185/2010 της Επιτροπής (2) έδειξε ότι είναι ανάγκη να αναθεωρηθούν οι λεπτομέρειες εφαρμογής των κοινών βασικών προτύπων για τη χρήση των τεχνικών ανίχνευσης ιχνών εκρηκτικών (ETD).
(2)
Τα ειδικά μέτρα ασφάλειας πολιτικής αεροπορίας που αφορούν τη χρήση των τεχνικών ανίχνευσης ιχνών εκρηκτικών (ETD) πρέπει να αποσαφηνιστούν, να εναρμονιστούν ή να απλουστευθούν ώστε να βελτιωθεί η νομική σαφήνεια, να τυποποιηθεί η κοινή ερμηνεία της νομοθεσίας και να διασφαλισθεί περαιτέρω η βέλτιστη εφαρμογή των κοινών βασικών προτύπων ασφάλειας πολιτικής αεροπορίας από έκνομες ενέργειες.
(3)
Οι τροποποιήσεις αφορούν τα μέτρα που περιγράφουν την επιτρεπόμενη χρήση των τεχνικών ανίχνευσης ιχνών εκρηκτικών (ETD) όσον αφορά τον έλεγχο ασφάλειας επιβατών, προσώπων πλην των επιβατών, χειραποσκευών, παραδιδόμενων αποσκευών, φορτίου και ταχυδρομείου, προμηθειών πτήσης και προμηθειών αερολιμένα, καθώς και τις τεχνικές απαιτήσεις για τον εξοπλισμό ασφάλειας για την ανίχνευση ιχνών εκρηκτικών (ETD).
(4)
Ο κανονισμός (ΕΕ) αριθ. 185/2010 πρέπει, επομένως, να τροποποιηθεί αναλόγως.
(5)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής ασφάλειας της πολιτικής αεροπορίας,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Το παράρτημα του κανονισμού (ΕΕ) αριθ. 185/2010 τροποποιείται σύμφωνα με το παράρτημα του παρόντος κανονισμού.
Άρθρο 2
Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 19 Μαρτίου 2014.

Labels: 7
8
1